Принадлежи към династичния дом на одрисите, предполагаем син на Керсеблепт. За да си запази лоялността на народите северно и източно от Македония, Александър ги задължава да дават военни контингенти за похода в Азия. Едновременно с това изисква участието на членове от династичните фамилии, които трябва да ръководят отрядите, при това положение те са и заложници. В похода Ситалк командва копиехвъргачите "(akontistai)" от тракийските контингенти. За пръв път е споменат от Ариан при завладяването на Сагаласос през зимата 334/333 пр.н.е. През есента на 333 пр.н.е. участва при осигуряването на прохода Киликийска порта и се бие в лявото крило при Иса и при Гавгамела през 331 пр.н.е.